ช่วงเวลาพักรบของคุณตลาด
ถึงแม้ว่ายอดมูลค่าการซื้อขายในตลาดหุ้นไทยวานนี้จะยังคึกคักมากกว่า 9.7 หมื่นล้านบาท แต่การที่ดัชนีแกว่งไซด์เวย์ใต้แนวต้าน 1,540 จุดต่อไป ไม่ขึ้นไปตามแรงเชียร์แขกของนักวิเคราะห์ที่มองโลกสวยโดยอ้างถึง “อนาคตที่สดใส” รออยู่ข้างหน้า ชนิดลืมบอกไปว่า อนาคตไม่เคยมาถึงจริง
14 ม.ค. 2564

พลวัตปี 2021 : วิษณุ โชลิตกุล
ถึงแม้ว่ายอดมูลค่าการซื้อขายในตลาดหุ้นไทยวานนี้จะยังคึกคักมากกว่า 9.7 หมื่นล้านบาท แต่การที่ดัชนีแกว่งไซด์เวย์ใต้แนวต้าน 1,540 จุดต่อไป ไม่ขึ้นไปตามแรงเชียร์แขกของนักวิเคราะห์ที่มองโลกสวยโดยอ้างถึง “อนาคตที่สดใส” รออยู่ข้างหน้า ชนิดลืมบอกไปว่า อนาคตไม่เคยมาถึงจริง
แม้ว่าการพักรบเพื่อรอผลการประกาศของผู้นำสหรัฐฯ คนใหม่นายโจ ไบเดน ประธานาธิบดีที่ “แก่สุด” ในประวัติศาสตร์ของการเข้ารับตำแหน่ง ที่เชื่อว่าน่าจะส่งผลดีให้ตลาดเป็นขาขึ้นต่อไปอีกระยะหนึ่ง แต่จะไปได้ไกลแค่ไหน ก็ต้องดูกันต่อ
วานนี้ ตลาดหุ้นในภูมิภาคเอเชียส่วนใหญ่เคลื่อนไหวในแดนบวกได้ ยกเว้นตลาดหุ้นไต้หวัน และตลาดหุ้นจีนที่อ่อนตัวลง ส่วนตลาดในยุโรปที่เทรดบ่ายวานนี้ต่างก็บวกกันเล็กน้อยราว 0.2% เช่นเดียวกับดาวโจนส์ฟิวเจอร์สบวกราว 0.3% เนื่องจากต่างรอดูมาตรการกระตุ้นเศรษฐกิจของสหรัฐฯ รอบใหม่ที่นายโจไบเดน ว่าที่ประธานาธิบดีสหรัฐฯ คนใหม่
นอกจากนี้ ในพิธีรับตำแหน่งประธานาธิบดีของนายโจ ไบเดนในวันที่ 20 มกราคม และการประชุมธนาคารกลางสหรัฐ (เฟด) ในวันที่ 26-27 มกราคมนี้เช่นกัน ก็เป็นปัจจัยที่ส่งผลต่อภาพรวมของตลาดว่าจะมีมาตรการอัดฉีดทางการคลังระลอกใหม่แค่ไหน ของทั้งทางสหรัฐฯ และการตอบโต้ของยุโรป และญี่ปุ่น รวมทั้งจีน
อีกทั้งจำนวนตัวเลขที่ขึ้นลงของผู้ป่วยและเสียชีวิตจากเชื้อไวรัสโควิด-19 รายวันในประเทศต่าง ๆ ทั่วโลกก็เป็นอีกประเด็นที่ส่งผลต่อภาพรวมในระยะเฉพาะหน้าและระยะกลางได้
ปัจจัยเหล่านี้ เป็นจังหวะที่นักลงทุนทั้งหลายจะมีโอกาสใคร่ครวญและปรับพอร์ตการลงทุนเสียใหม่ซึ่งเรื่องนี้ ผู้เขียนขอถือโอกาสเตือนสตินักลงทุนด้วยนิทานเปรียบเปรยซ้ำซากอีกครั้ง ว่าด้วยกรณีของคุณตลาด ที่เล่าโดย เบนจามิน แกรห์ม ปรมาจารย์ของนักลงทุนแบบเน้นคุณค่า
ส่วนนักลงทุนรายไหนจะเชื่อหรือไม่เชื่อก็เป็นสิทธิ์ของแต่ละคนไป
……
เบนจามิน แกรห์ม  ตั้งข้อสมมติว่า หากนักลงทุนมีเพื่อนรักร่วมชะตากรรมชื่อ คุณตลาด จะต้องเผชิญสถานการณ์ดังต่อไปนี้………………..
เพื่อนรักคนนี้ มีชื่อว่า คุณตลาด ซึ่งเข้ามาสร้างความสนิทสนมกับนักลงทุนในทุก ๆ เช้าอย่างคุ้นเคย แล้วก็บอกว่าราคาหุ้นที่ซื้อขายกันในตลาดเมื่อวานนี้ในตัวที่เขาสนใจเป็นอย่างไร ราคาเปิด ราคาปิด และความเคลื่อนไหวระหว่างวัน
จากนั้นเขาก็จะสาธยายออกมาว่า เส้นสัญญาณทางเทคนิคบอกเอาไว้ว่าอย่างไร และเบื้องหลังเหตุในการเปลี่ยนแปลงราคาเกิดจากปัจจัยอะไรบ้าง
แล้วคุณตลาดจะบอกอีกว่า เขามีเคล็ดลับอะไรที่ทำให้สามารถหากำไรจากราคาหุ้นที่เขาซื้อขายได้จากนั้นเขาก็จะแนะนำหุ้นเด็ดสำหรับเปิดตลาดเช้าวันนี้ให้ โดยบอกว่ามีทีเด็ดอะไรบ้าง
ข้อมูลของคุณตลาดนั้น เขาบอกเอาไว้เลยว่า ไม่ต้องใส่ใจเลยว่ามันจะสัมพันธ์กับคุณค่าหรือตัวเลขทางบัญชีหรือผลประกอบการใด ๆ ของบริษัทที่เป็นเจ้าของหุ้นในตลาด เพราะราคามีความเคลื่อนไหวอย่างเป็นอิสระในระยะสั้น ๆ ตามกลไกของตลาดคือแรงขายกับแรงซื้อ
เขาย้ำว่า อารมณ์อยากซื้อหรือขาย มันเป็นอารมณ์ที่แก้ไขได้ยาก นักลงทุนที่ไหนก็มีกันในตัว แต่หากสังเกต จะพบได้ไม่ยากในหลาย ๆ ครั้งว่า คำชี้แนะ ความรู้สึก และอารมณ์ของคุณตลาดนั้น เกิดจากจินตนาการของเขาเองมากกว่าจากข้อเท็จจริง
ตัวอย่างเช่น เวลาที่เขารู้สึกอิ่มเอิบ เขาจะมองเห็นข้อดีเต็มไปหมด เวลาที่เขาตื่นเต้นคึกคัก เขาจะรีบร้อนซื้อขายมือเป็นระวิง ราวกับว่าจะถูกคนอื่นแย่งซื้อขายหรือชักผลประโยชน์จากเขามากเกินไป แต่ยามใดที่เขารู้สึกเศร้าหมอง เขาจะมองเห็นแต่เรื่องเศร้าสลดรอบด้าน แล้วก็จะสั่งขายอย่างเดียว
แม้นิสัยอย่างที่กล่าวมาข้างต้นจะน่าเบื่ออยู่บ้าง แต่คุณตลาดก็มีข้อดีคือ เขาไม่ใส่ใจกับอารมณ์แปรปรวนของคนอื่น ๆ 
ช่วงเวลาที่มีคนไม่เห็นด้วยกับข้อเสนอของเขา หรือ ไม่มีใครใส่ใจกับคำแนะนำให้ซื้อให้ขายของเขาเขาก็จะหายหน้าไปพักหนึ่ง แต่วันรุ่งขึ้น เขาก็จะกลับมาทักทายคน ๆ นั้นอีก เหมือนไม่มีอะไรเกิดขึ้น
เป้าหมายของคุณตลาดก็คือ ให้เพื่อน ๆ ของเขาซื้อและขายบ่อยที่สุดเท่าที่จะทำได้ เพราะเขาถือว่า ยิ่งซื้อขายมากเท่าใด จะเป็นผลดีกับทุกฝ่าย
แต่ก็นั่นแหละ เขาไม่เคยบอกกับใคร ๆ เลยว่า ซินเดอเรลล่าในงานเลี้ยงที่พระราชวังของเจ้าชายรูปงามนั้น หลังเที่ยงคืนไปแล้วจะกลายเป็นสาวใช้ และรถเทียมม้าโก้หรูที่โดยสารมา จะกลายเป็นแค่ฟักทองในสวน กับ หนูโสโครกในท่อระบายน้ำ
เขาบอกว่า หน้าที่ของเขาคือ ให้บริการข้อมูลกับเพื่อน ๆ ไม่มีหน้าที่ในการชี้นำเพื่อน ๆ ให้ไปตามที่เขาต้องการ เพราะเขาเป็นคนใจกว้าง จิตสงบนิ่ง และเป็นประชาธิปไตยเสมอ
เขาบอกเสมอว่า กระเป๋าเงินสำคัญกว่าก้อนไขมันที่อยู่ในสมองเสมอเพราะมันทำประโยชน์ให้ได้มากกว่า เนื่องจากจับต้องได้ ไม่ใช่สิ่งเลื่อนลอย
ที่สำคัญ เพื่อน ๆ อยากจะต่อว่าหรือด่าทอ หรือขัดคอเขาใด ๆ ก็ย่อมได้ทั้งนั้น เพราะเขาเป็นคนด้านชาที่ไม่เคยถือโกรธใครเลย
สิ่งที่คุณตลาดมักเตือนเพื่อน ๆ ก็มีอยู่เพียงแค่ว่า อย่ายอมตกอยู่ใต้อิทธิพลของเขา หรืออ้างว่าซื้อขายเพราะเขาชี้นำก็แล้วกัน เพราะเขาไม่มีหน้าที่แบกภาระความรับผิดชอบใด ๆ คำแนะนำที่เขาสรรหามาป้อนก็เป็นแค่การให้ข้อมูลที่เป็นกลางด้วยสุจริตใจเท่านั้นเอง เพื่อให้เพื่อน ๆ รู้ว่ากติกาของเกมที่กำลังกระทำกันอยู่นั้น มันมีอะไรบ้าง
คุณตลาดจะพร่ำย้ำเสมอด้วยถ้อยคำของนักการพนันโป๊กเกอร์ว่า “หากคุณนั่งลงที่โต๊ะนานเกินครึ่งชั่วโมง แล้วยังไม่รู้ว่าคนในวงมีใครเป็นหมูตู้บ้าง ขอให้จำไว้เสมอว่า คุณนั่นแหละคือหมูตู้เสียเอง”